钦定古今图书集成/理学汇编/文学典/第026卷 > 左思
## 钦定古今图书集成/理学汇编/文学典/第026卷 > 左思

按《晋书文苑传》：“思字太冲，齐国临淄人也。其先齐之
公族，有左、右公子，因为氏焉。家世儒学。父雍，起小吏，
以能擢授殿中侍御史。思少学锺、胡书及鼓琴，并不
成。雍谓友人曰：‘思所晓解，不及我少时’。思遂感激勤
学，兼善阴阳之术，貌寝口讷，而辞藻壮丽。不好交游，
惟以闲居为事。造《齐都赋》，一年乃成。复欲赋《三都》，会”
妹芬入宫，移家京师，乃诣著作郎张载访岷卭之事，
遂构思十年，门庭藩溷，皆著笔纸，遇得一句，即便疏
之。自以所见不博，求为秘书郎。及赋成，时人未之重。
思自以其作，不谢班、张，恐以人废言。安定皇甫谧有
高誉，思造而示之，谧称善，为其赋序。张载为注《魏都》，
刘逵注吴、蜀而序之曰：“观中古已来，为赋者多矣，相
如、《子虚》，擅名于前；班固《两都》，理胜其辞；张衡《二京》，文
过其意。至若此赋，拟议数家，傅辞会义，抑多精致，非
夫研核者，不能练其旨，非夫博物者，不能统其异。世
咸贵远而贱近，莫肯用心于明物。斯文吾有异焉，故
聊以馀思，为其引诂，亦犹胡广之于《官箴》，蔡雍之于
《典引》也。”陈留卫瓘又为《思赋》，作《略解序》曰：“余观《三都》
之赋，言不苟华，必经典要，品物殊类，禀之图籍，辞义
瑰玮，良可贵也。有晋征士故太子中庶子安定皇甫
谧，西州之逸士，耽籍乐道，高尚其事，览斯文而慷慨，
为之都序。中书著作郎安平张载、中书郎济南刘逵，
并以经学洽博，才章美茂，咸皆悦玩，为之训诂。其山
川土”域，草木鸟兽，奇怪珍异，佥皆研精所由，纷散其
义矣。余嘉其文，不能默已，聊藉二子之遗忘，又为之
略解，祇增烦重，览者阙焉。自是之后，盛重于时，文多
不载。司空张华见而叹曰：“班、张之流也，使读之者尽
而有馀，久而更新。”于是豪贵之家，竞相传写，洛阳为
之纸贵。初，陆机入洛，欲为此赋，闻思作之，抚掌而笑。
与弟云书曰：“此间有伧父欲作《三都赋》，须其成，当以
覆酒瓮耳。”及思赋出，机绝叹服，以为不能加也，遂辍
笔焉。秘书监贾谧请讲《汉书》，谧诛，退居宜春里，专意
典籍。齐王冏命为记室督，辞疾不就。及张大纵暴都
邑，举家适冀州，数岁以疾终。